MEDDELELSE FRA KOMMISSIONEN

om ændring af bilaget til meddelelsen fra Kommissionen til medlemsstaterne om anvendelse af artikel 107 og 108 i traktaten om Den Europæiske Unions funktionsmåde på kortfristet eksportkreditforsikring

(2020/C 101 I/01)

I. Indledning

(1) I punkt 13 i meddelelsen fra Kommissionen til medlemsstaterne om anvendelse af artikel 107 og 108 i traktaten om Den Europæiske Unions funktionsmåde på kortfristet eksportkreditforsikring (1) ("meddelelsen") fastsættes det, at offentlige forsikringsselskaber (2) ikke må yde kortfristet eksportkreditforsikring for ordinære risici. Ordinære risici er i punkt 9 i meddelelsen defineret som kommercielle og politiske risici med en maksimal risikoperiode på under to år på offentlige og ikke-offentlige købere i de lande, der er anført i bilaget til nævnte meddelelse.

(2) Det pludselige udbrud af covid-19 i de første måneder af 2020 har ikke blot udgjort en alvorlig trussel mod den offentlige sundhed på verdensplan, det har også udløst store forstyrrelser i den globale økonomi og EU's økonomi. Som følge af udbruddet står virksomheder over for en alvorlig mangel på likviditet, og de har oplevet, at deres handel er udsat for øgede risici. På vegne af medlemsstaterne underrettede Rådets Arbejdsgruppe om Eksportkreditter Kommissionen om, at private forsikringsselskaber er i færd med at trække sig tilbage fra det kortfristede eksportkreditmarked, og at der vil opstå en situation med utilstrækkelig dækning af alle økonomisk begrundede risici i forbindelse med eksport til alle lande i verden, herunder alle medlemsstater.

(3) I overensstemmelse med meddelelsens punkt 35 gennemførte Kommissionen i den forbindelse en offentlig høring for at vurdere den private kreditforsikrings- og -genforsikringskapacitet til dækning af eksporten til de lande, hvor der består ordinære risici, og for at fastslå, om de nuværende og forventede markedsvilkår kan berettige midlertidig fjernelse af nogen disse lande fra listen.

II. Vurdering

(4) I overensstemmelse med meddelelsens afsnit 5.2 bygger Kommissionens vurdering på kriterierne i meddelelsens punkt 33: privat kreditforsikringskapacitet, staters kreditværdighed og erhvervslivets resultater.

(5) For at kunne afgøre, om manglen på tilstrækkelig privat kapacitet til at dække alle kommercielle og politiske risici berettiger til at fjerne et land fra listen over lande, hvor der består ordinære risici, har Kommissionen foretaget en høring af medlemsstater, private kreditforsikringsselskaber og andre interessenter, bl.a. eksportører, deres sammenslutninger, kreditforsikringsmæglere og handelssammenslutninger. Kommissionen offentliggjorde den 23. marts 2020 en anmodning om oplysninger angående adgangen til kortfristet eksportkreditforsikring for eksport til alle lande, der anses for lande med ordinære risici i henhold til meddelelsen (3). Svarfristen var den 25. marts 2020. Kommissionen modtog 64 svar fra medlemsstaterne, private forsikringsselskaber, eksportører og brancheorganisationer.

(6) I de oplysninger, der blev fremsendt til Kommissionen i forbindelse med den offentlige anmodning om oplysninger, blev der henvist til den aktuelle og hurtige indskrænkning af den private kreditforsikringskapacitet for eksporten generelt. Nogle offentlige forsikringsselskaber havde allerede konstateret en stigning i antallet af anmodninger om kreditforsikring for eksport til lande med ordinære risici. De fleste af respondenterne forventer knaphed med hensyn til forsikringsdækningen, hvilket tyder på, at der på meget kort sigt kan forventes en utilstrækkelig adgang til privat forsikring for disse lande.

(7) Ifølge de seneste makroøkonomiske indikatorer oplever den globale økonomi og EU's økonomi en nedgang, som skyldes udbruddet af covid-19-virusset, og denne tendens forventes at fortsætte i den nærmeste fremtid. Konsekvenserne af udbruddet afspejles endnu ikke fuldt ud i de aktuelle statsgældskreditvurderinger. I lyset af indikatorerne i de økonomiske prognoser kan statsgældskreditvurderingerne med rimelighed forventes at blive forringet inden for kort tid som følge af den krise, som covid-19-udbruddet har udløst. Der forventes en forringelse af erhvervslivets resultater (4) og en omfattende korrektion af Kommissionens vækstprognoser med negativ vækst sammenlignet med vinterprognosen for EU for 2020 (1,4 %).

(8) For at hjælpe EU's økonomi i forbindelse med covid-19-udbruddet har Kommissionen vedtaget midlertidige rammebestemmelser (5), som gør det muligt for medlemsstaterne at yde supplerende støtteforanstaltninger under fuld anvendelse af fleksibiliteten i de nuværende statsstøtteregler. Med hensyn til kortsigtet eksportkreditforsikring blev der med rammebestemmelserne indført yderligere fleksibilitet med hensyn til bekræftelse af, at visse risici skal betragtes som midlertidigt ekstraordinære risici på grund af mangel på eksportkreditforsikring, jf. meddelelsens punkt 18, litra d).

(9) Denne fleksibilitet kan være utilstrækkelig til hurtigt at sætte ind over for de vanskeligheder, som virksomhederne i øjeblikket oplever og sandsynligvis vil stå over for i den nærmeste fremtid. I stedet er det nødvendigt med en hurtigere reaktion for at afbøde alle de negative konsekvenser i forbindelse med, at de private forsikringsselskaber trækker sig tilbage fra det kortfristede eksportkreditmarked. Under hensyntagen til resultatet af den offentlige høring samt de generelle tegn på de ødelæggende konsekvenser af covid-19 for Unionens økonomi som helhed mener Kommissionen, at der generelt er mangel på tilstrækkelig privat kapacitet til at dække alle økonomisk begrundede risici ved eksport til lande, der i øjeblikket er klassificeret som lande med ordinære risici. På baggrund af de foreliggende oplysninger om den fremtidige udvikling af covid-19-udbruddet er der samtidig en sandsynlighed for, at private forsikringsselskaber igen vil øge deres eksponering med hensyn til kortfristet eksportkreditforsikring inden udløbet den etårige periode, der er fastsat i meddelelsens punkt 36. Derfor kan en ændring af listen over lande, hvor der består ordinære risici, med en varighed af 12 måneder være for vidtgående.

(10) Henset til disse omstændigheder har Kommissionen besluttet, at alle kommercielle og politiske risici i forbindelse med eksport til landene i bilaget til meddelelsen midlertidigt skal betragtes som ekstraordinære indtil den 31. december 2020 i overensstemmelse med varigheden af de midlertidige rammebestemmelser. I overensstemmelse med meddelelsens punkt 36 vil Kommissionen tre måneder inden udgangen af 2020 vurdere, om den midlertidige undtagelse skal forlænges.

ÆNDRING AF MEDDELELSEN

(11) Følgende ændring af meddelelsen fra Kommissionen til medlemsstaterne om anvendelse af artikel 107 og 108 i traktaten om Den Europæiske Unions funktionsmåde på kortfristet eksportkreditforsikring gælder fra den 27. marts 2020 og indtil udgangen af 2020: — Bilaget affattes således: "Liste over lande, hvor der består ordinære risici Kommissionen betragter alle kommercielle og politiske risici i forbindelse med eksport til de nedenfor opførte lande som midlertidigt ekstraordinære risici indtil 31. december 2020. Belgien Cypern Slovakiet Bulgarien Letland Finland Tjekkiet Litauen Sverige Danmark Luxembourg Det Forenede Kongerige Tyskland Ungarn Australien Estland Malta Canada Irland Nederlandene Island Grækenland Østrig Japan Spanien Polen New Zealand Frankrig Portugal Norge Kroatien Rumænien Schweiz Italien Slovenien USA"

(1) EUT C 392 af 19.12.2012, s. 1.

(2) Et offentligt forsikringsselskab defineres i meddelelsen som et selskab eller en organisation, som yder eksportkredit med støtte fra en medlemsstat eller på en medlemsstats vegne, eller en medlemsstat, der yder eksportkreditforsikring.

(3) https://ec.europa.eu/competition/consultations/2020_short-term-export-credit-insurance/index_da.html

(4) Mens mange af respondenterne i Kommissionens offentlige høring påpegede, at det er vanskeligt at vurdere de præcise konsekvenser af covid-19-udbruddet på nuværende tidspunkt, fremlagde nogle interessenter data, der tydede på, at den nuværende krise kan føre til en stigning i antallet af insolvente virksomheder i Europa med op til 20 %. På samme måde forventes det, at de negative konsekvenser vil vise sig i form af en reduktion af forsikringstegningskapaciteten med op til 15 % generelt og med op til 40 % for små virksomheder. Dette blev registreret i en tilsvarende størrelsesorden i 2009, og mange af respondenterne i høringen gav udtryk for en forventning om en endnu værre udvikling med hensyn til konsekvenserne af covid-19-udbruddet i 2020.

(5) "Meddelelse fra Kommissionen – Midlertidige rammebestemmelser for statslige foranstaltninger til støtte for økonomien under det nuværende covid-19-udbrud" af 19. marts 2020 (EUT C 91I af 20.3.2020, s. 1).